Урысей Федерацэм и Правительствэм и УнафэщI Медведев Д. А. Къэбэрдей-Балъкъэрым и цIыхухэм къехъуэхъуащ республикэмрэ Урысеймрэ я лъэпкъхэр зэрызэкъуэувэрэ илъэс 460-рэ зэрырикъум и щIыхькIэ
ПщIэ зыхуэсщI ныбжьэгъухэ!
Си гуапэу сынывэхъуэхъуну сыхуейщ фи махуэ лъапIэмкIэ — Къэбэрдей-Балъкъэрыр езым фIэфIу Урысей къэралыгъуэм зэрыгухьэрэ илъэс 460-рэ зэрырикъумкIэ.
А тхыдэ къэхъукъащIэм мыхьэнэшхуэ иIащ лъэпкъ куэд щызэдэпсэу ди къэралым дежкIэ. Къэбэрдейхэм, шэрджэсхэм, адыгейхэм, балъкъэрхэм я ужькIэ Урысей къэралыгъуэ зэкъуэтым, лъэщым езыхэм яфIэфIу къыхыхьауэ щытащ Кавказ Ищхъэрэм и адрей лъэпкъхэри. Дэ дызэгъусэу гугъуехь куэдым дыпхыкIащ, дызэгъусэу ди щIыр тхъумэжащ, щIым гъавэ тетщIащ, ар едгъэфIэкIуащ, къалэхэр, къуажэхэр, гъуэгухэр, еджапIэхэр духуащ.
Нобэ Къэбэрдей-Балъкъэрым псынщIэу зеужь, и экономикэ лъэщагъым хигъахъуэу икIи цIыхухэм я псэукIэр йофIакIуэ. Ар щIыналъэ нэхъ дахэ дыдэхэм ящыщщ, фи щIыуэпсым и дахагъэм, хьэуам и къабзагъэм, фи псы хущхъуэхэм ятхьэкъури, туристхэр, санаторэхэмрэ курортхэмрэ зыщызыгъэпсэхуну хуейхэр, альпинизмэм, бгы-лыжэ спортым дихьэххэр куэду къыфхуоблагъэ. ХьэщIэ псори фэ гуапэу ивогъэблагъэ, дэтхэнэми фи гулъытэ ялъывгъэсу, гупцIанагъэ-кIэ фапежьэу.
Шэч къытесхьэркъым лэжьыгъэр фIыуэ зэрыфлъагъумрэ фи мурадхэр зэвгъэхъулIэным фызэрыхуэмыщхьэхымрэ фэ ехъулIэныгъэщIэхэм фызэрыхуашэнум. Мыдрейуэ, мамырыгъэмрэ зэныбжьэгъугъэмрэ я мардэхэу лIэщIыгъуэкIэрэ ягъэунэхуахэр ди къэралышхуэм щыпсэу лъэпкъхэм я дежкIэ сыт щыгъуи щапхъэу щытынущ.
Си гуапэщ узыншагъэ быдэ, зэIузэпэщыгъэ фиIэну, Къэбэрдей-Балъкъэрри зэрыщыту Урысейри ефIэкIуэн папщIэ влэжьхэм ехъулIэныгъэщIэхэр къыфхудэкIуэну.
